b'\n_START_ARTICLE_\nCliff Barton\n_START_SECTION_\nKariera\n_START_PARAGRAPH_\nKariero je za\xc4\x8del v mladinskem mo\xc5\xa1tvu Port Arthur Bruins in jo nadaljeval v \xc4\x8dlanskem amaterskem mo\xc5\xa1tvu iz istega mesta, mo\xc5\xa1tvu Port Arthur Ports. Leta 1929 je po koncu svoje amaterske kariere prestopil naravnost v ligo NHL, natan\xc4\x8dneje k ekipi Pittsburgh Pirates. V ekipi je ostal tudi po selitvi v Filadelfijo in zaigral zanjo tudi pod novim imenom Philadelphia Quakers. Po koncu sezone je klub razpadel, zato se je Barton preselil v ni\xc5\xbejeliga\xc5\xa1ko IHL mo\xc5\xa1tvo Pittsburgh Yellow Jackets. 2 tekmi v sezoni 1931/32 je sicer zaigral tudi za Can-Am klub Springfield Indians._NEWLINE_Zatem je v ligi IHL igral 4 sezone za mo\xc5\xa1tvo Buffalo Bisons, za mo\xc5\xa1tvo je nastopil tudi v novi ligi IAHL, ki je predhodnica dana\xc5\xa1nje lige AHL. \xc5\xbde v svoji prvi IAHL sezoni se je iz Buffala preslil v Filadelfijo k mo\xc5\xa1tvu Philadelphia Ramblers. V Filadelfiji je ostal dve sezoni in pol in se z za\xc4\x8detkom sezone 1939/40 vrnil v ligo NHL v klub New York Rangers. Za Rangerse je v sezoni igral le na treh tekmah in preostanek sezone prebil pri svojem prej\xc5\xa1njem mo\xc5\xa1tvu, Philadelphia Ramblers. Leta 1940 se je liga IAHL tudi uradno preimenovala v AHL, Barton pa je okrepil AHL mo\xc5\xa1tvo Hershey Bears, a se \xc5\xbee po 6 tekmah preselil v AHA ekipo St. Louis Flyers. Leta 1942 se je vrnil v ligo AHL in zaigral za ekipo New Haven Eagles, sezono kon\xc4\x8dal v klubu Washington Lions. Naslednjo sezono je igral za mo\xc5\xa1tvo Pittsburgh Hornets. Sezona 1943/44 je bila tudi njegova zadnja.'